
अपनों से बातें करता हूँ
ग़ैरों से बातें करता हूँ
धोखे में तेरे न जाने मैं
कितनों से बातें करता हूँ
चुप चुप हूँ उस बुत के आगे
औरों से बातें करता हूँ
आती है तेरी याद अगर
फूलों से बातें करता हूँ
जब तेरी आँखें याद आऍ
झीलों से बातें करता हूँ
कहने को पास नहीं कुछ भी
लोगों से बातें करता हूँ
जब खाना हो एक ज़ख़्म नया
अपनों से बातें करता हूँ
हो पास न गर तो चाँद मेरे
किरणों से बातें करता हूँ
जब भी जाऊँ कोह्साअरों पर
झरनों से बातें करता हूँ
तन्हा हूँ पर इतना भी नहीं
दीवारों से बातें करता हूँ
घिर कर तूफ़ानों में क़ासिम
मौजों से बातें करता हूँ

